Shqipëri, parlamenti diskuton për shkarkimin e Presidentit Meta
Votohet raporti i Komisionit hetimor: 104 Pro dhe vetëm 7 Kundër. Kreu i Shtetit akuzohet për të paktën 9 shkelje të rënda të kryera përmes deklarimeve të tij para dhe gjatë fushatës zgjedhore të 25 Prillit
Në Shqipëri, parlamenti votoi sot në favor të raportit të hartuar nga Komisioni Hetimor i ngritur me kërkesën e e një grupi deputetësh të shumicës socialiste për shkarkimin e Presidentit Ilir Meta. Komisioni i ka propozuar parlamentit pikërisht shkarkimin e Kreut të Shtetit për “shkelje të rënda të Kushtetutës”, me qëndrimet dhe deklaratat e tij para dhe gjatë fushatës elektorale të zgjedhjeve të 25 Prilli. Në mbështetje të raportit votuan 104 deputetë, vetëm 7 ishin kundër ndërsa 2 të tjerë abstenuan. Menjëherë më pas ka nisur votimi për shkarkimin e presidentit Meta. Sipas Komisionit hetimor, Kreu i Shtetit rezulton të ketë kryer së paku 9 shkelje, duke nisur që nga betimi i tij si president, te cënimi i procesit zgjedhor, i marrëdhënieve me partnerët strategjikë të Shqipërisë, imazhit dhe reputacionit të vendit, cënimi i figurës së vetë institucionit të Presidentit apo dhe abuzim me kompetencat kushtetuese të Presidentit. Të gjithë këto shkelje velrësohen nga komisioni si “”. Presidenti Meta nga ana e tij ka folur gjatë gjithë kohës për një “nismë ilegjitime të parlamentit”. Ai nuk u paraqit të mbronte pozicionin e tij as në Komisionin hetimor dhe nuk shfrytëzoi as të drejtën që i njihet për t’u paraqitur dhe në seancën e sotme. Si për të dëshmuar indiferencën e tij ndaj vedimmarrjes së sotme, ndërsa në parlamenti vijonte me diskutimet, ai organizoi në presidencë një aktivitet kulturor me këngë e valle nga Ansambli Folklorik i Dibrës “Hazis Ndreu”. Pavarësisht vendimit të sotëm të parlamentit, i cili duhet të merret me dy të tretat e anëtarëve të tij, fjalën e fundit do të duhet ta thotë Gjykata Kushtetuese.